Illejla it-tim Franċiż se jkun qed jissielet kontra l-Portugall biex jipprova jirbaħ il-finali tal-Euro 2016 u b'hekk ikun irnexxielu jagħmel dan għat-tielet darba fl-istorja tiegħu. It-tim ta' Didier Deschamps għandu ċ-ċans li jerġa' jirrepeti s-suċċessi tal-Euro 1984, meta l-leġġenda Franċiż Michel Platini kien skorja rekord ta' disa' gowls f'dawn it-tournament u fejn it-tim tiegħu baqa' sejjer sakemm għolla t-tazza. Franza se jkunu qed jiltaqgħu mat-tim Portugiż, li min-naħa tagħhom, se jkun qed ifittxu li jirbħu l-ewwel tournament maġġuri fl-istorja tagħhom, bl-unika dehra fil-finali tkun fl-istess kompetizzjoni fl-2004 li kienu tilfuha bl-iskor ta' 1-0 kontra l-Greċja. Il-Portugall tilfu l-aħħar għaxar logħbiet tagħhom kontra Franza, li fl-attakkant Antoine Griezmann għandhom l-aktar plejer li skurja gowls s'issa. Madankollu, il-midfielder Portugiż Joao Mario jemmen li t-tim tiegħu jista' joħloq sorpriża llejla fi Stade de France. Mario qal li minkejja li Franza qed jilagħbu f'darhom, xorta waħda ma jħossx li ma lagħbux xi futbol spettakolari. Fuq ir-rekord ħażin ta' pajjiżu kontra l-ospitanti, Mario qal li sħabu l-plejers se jużaw din l-istatistika biex timmotivahom. "Il-midja Franċiża hija ċerta li Franza se tirbaħ. Aħna diġà konna tlifna fil-finali, iżda din id-darba nemmu li nistgħu nagħmluha. L-ispekulazzjoni ma tiswa għal xejn u l-Portugiżi jemmnu li din tista' tkun is-sena tagħna," enfasizza l-midfielder Portugiż. Bħala dispożizzjomi ta' plejers, it-tim tal-Portugall mistenni li jilqa' lura lid-difensur ta' Real Madrid Pepe wara li fil-jiem li għaddew irritorna lura għat-taħriġ. Dan il-plejer tilef il-logħba ta' nhar il-Erbgħa li għadda kontra Wales minħabba injury f'koxxtu u sa qabel din il-konferna, kien qed ikun ikkunsidrat bħala plejer dubjuż għal-logħba tal-lejla kontra Franza. Apparti minn dan il-plejer, mistenni jirritrona wkoll William Carvalho mal-ewwel ħdax, wara li dan tilef il-logħba ta' fost il-ġimgħa minħabba li kien sospiż minħabba l-karta s-safra li qala' kontra l-Polonja fil-kwarti tal-finali. Min-naħa tat-tim ta' Deschamps, m'hemm l-ebda plejer li huwa mweġġa' jew sospiż. Dan in-nazzjon ospitant ta' din il-kompetizzjoni għażel li jibda bl-istess ħdax għal xi logħob konsekuttivi għall-ewwel darba f'dawn il-Kampjonati Ewropej. Huwa proprju għalhekk li hemm ċans tajjeb li jerġa' jibda bl-istess ħdax li beda bihom fis-semifinali kontra l-Ġermanja. Din il-logħba se tkun ir-raba' waħda bejn il-Portugall u Franza f'tournaments maġġuri. Il-Franċiżi rebħu l-aħħar tliet semifinali fosthom fil-Euro 1984, 2000 kif ukoll fit-Tazza tad-Dinja tal-2006. Ironikament, it-tim tal-Portugall, huwa l-aktar tim li lagħab logħob fl-istorja kollha ta' dawn il-Kampjonati Ewropej, minkejja li qatt ma rnexxielu jirbaħ il-finali u għalhekk jgħolli t-tazza. Il-Portugall mhumiex megħluba fit-tlettax-il logħba kompetittiva taħt il-kowċ Fernando Santos fejn rebħu disgħa u ġew draw f'erbgħa minnhom. Tmienja minn dawn id-disa' logħbiet kienu deċiżi b'gowl wieħed. Min-naħa l-oħra, din il-finali se tkun il-ħames waħda għat-tim Franċiż. Huma rebħu tlieta mill-aħħar erbgħa, u tilfu finali waħda, dik tat-Tazza tad-Dinja 2006 kontra l-Italja. Dan it-tim mhuwiex megħlub fl-aħħar tmintax-il logħob f'tournaments maġġuri f'darhom, fejn rebħu sittax u ġew draw darbtejn. Il-Ġermanja u Spanja, li rebħu din il-kompetizzjoni tliet darbiet, jgħaddu lit-tim Franċiż fejn jidħlu unuri. Franza huwa wkoll l-aktar tim li skurja gowls f'dan it-tournament, b'total ta' tlettax-il gowl s'issa f'sitt logħbiet.